Þingræður haldnar á Alþingi Íslendinga

Forseti (EystJ): Kristín L. Sigurðardóttir fyrrv. alþm. andaðist í gær, 31. okt., í sjúkrahúsi hér í borg eftir langvarandi vanheilsu, 73 ára að aldri. Vil ég leyfa mér að minnast hennar með nokkrum orðum, áður en gengið verður til dagskrár. Kristín L. Sigurðardóttir var fædd í Reykjavík 23. marz 1898. Foreldrar hennar voru Sigurður síðar stofnandi og skólastjóri lýðháskólans að Hvítárbakka í Borgarfirði Þórólfsson bónda að Holti og síðar á Skriðnafelli á Barðaströnd Einarssonar og fyrri kona hans, Anna Guðmundsdóttir skipstjóra í Hafnarfirði Ólafssonar. Kristín stundaði barnaskólanám í Reykjavík og framhaldsnám í Hvítárbakkaskóla tvo vetur og var síðan við verzlunar- og skrifstofustörf í Reykjavík á árunum 1915–1918. Frá 1919 og svo lengi sem heilsa entist gegndi hún húsmóðurstörfum í Reykjavík. Kristín L. Sigurðardóttir vann um langt skeið mikið starf að ýmiss konar félagsmálum. Hún var í framkvæmdanefnd kvennaheimilisins Hallveigarstaða 1945–1966, formaður þeirrar nefndar 1950–1966, í áfengisvarnanefnd kvenna 1946–1966 og formaður hennar 1946–1948, í orlofsnefnd húsmæðra 1961–1966, í barnaverndarnefnd 1962–1966 og í mæðrastyrksnefnd allmörg ár. Hún var í stjórn Húsmæðrafélags Reykjavíkur um skeið og átti sæti í stjórn Kvenréttindafélags Íslands 1952–1968, var kjörin heiðursfélagi þess, er hún lét af stjórnarstörfum. Enn fremur starfaði hún mikið í Góðtemplarareglunni á árunum 1937–1954. Hún var í stjórn sjálfstæðiskvennafélagsins Hvatar 1937–1967, formaður Landssambands sjálfstæðiskvenna 1956–1965 og vann ýmis önnur trúnaðarstörf í þágu Sjálfstfl. Hún átti sæti á Alþingi kjörtímabilið 1949–1953 og tók auk þess nokkrum sinnum sæti á Alþingi sem varaþm. á árunum 1953–1956. Sat hún á sjö þingum alls. Af starfsferli þeim, sem hér hefur verið rakinn, má glöggt sjá, að Kristín L. Sigurðardóttir hefur jafnframt húsmóðurstörfum á rausnarheimili látið sig margt varða í félagsmálum samborgara sinna og valdist þar mjög til forustu. Hún var fremur hlédræg, en lá ekki á liði sínu, er til hennar var leitað til stuðnings þeim málefnum, sem hún bar fyrir brjósti, og hún vildi í engu bregðast þeim skyldum, sem hún tók sér á herðar. Ég vil biðja hv. alþm. að minnast Kristínar L. Sigurðardóttur með því að rísa úr sætum. - 
            

Forseti (EystJ): Mér hefur borizt svo hljóðandi bréf frá Gils Guðmundssyni, forseta Nd.: „Mér hefur í dag borizt svo hljóðandi bréf frá framkvæmdastjóra Sjálfstfl.: „Samkv. beiðni Ingólfs Jónssonar, 1. þm. Sunnl., sem nú er veikur á sjúkrahúsi, leyfi ég mér með skírskotun til 138. gr. laga um kosningar til Alþ. að óska þess, að varamaður hans, Einar Oddsson sýslumaður, taki sæti hans á Alþ.“ Þetta er yður, herra forseti, hér með tilkynnt með ósk um, að þér látið fara fram í sameinuðu þingi rannsókn á kjörbréfi varamannsins.“ Þá hefur borizt eftirfarandi bréf frá Birni Jónssyni, forseta Ed.: „Steingrímur Hermannsson, 1. þm. Vestf„ hefur í dag ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi næstu vikur, leyfi ég mér að biðja um fjarvistarleyfi og með skírskotun til 138. gr. laga um kosningar til Alþ. að óska þess, að 1. varamaður Framsfl. í Vestfjarðakjördæmi, Halldór Kristjánsson bóndi, taki sæti á Alþ. í fjarveru minni.“ Þetta er yður, herra forseti, hér með tilkynnt með ósk um, að þér látið fara fram í sameinuðu þingi rannsókn á kjörbréfi varamanns.“ Hér liggja fyrir kjörbréf þessara tveggja hv. varamanna, og vil ég biðja kjörbréfanefnd að athuga kjörbréfin, og verður gefið 10 mínútna fundarhlé til þess. – Fundarhlé.



Herra forseti. Kjörbréfanefnd hefur haft til athugunar kjörbréf tveggja varaþm. Annars vegar er það kjörbréf Einars Oddssonar sýslumanns, Vík í Mýrdal, 1. varaþm. Sjálfstfl. í Suðurlandskjördæmi, sem óskað hefur verið að taki sæti hv. 1. þm. Sunnl., Ingólfs Jónssonar, sem liggur veikur í sjúkrahúsi. Í öðru lagi kjörbréf Halldórs Kristjánssonar bónda á Kirkjubóli, 1. varaþm. Framsfl. í Vestfjarðakjördæmi, en óskað er, að hann taki sæti hv. 1. þm. Vestf., Steingríms Hermannssonar, sem verður um tíma erlendis í opinberum erindum. Kjörbréfanefnd hefur ekkert við þessi kjörbréf að athuga og leggur til, að kosning þessara tveggja varaþm. verði metin gild og kjörbréf þeirra samþykkt.